Source: https://glob.zoznam.sk/pat-deti-zostalo-po-tragedii-bez-otca-no-sud-sa-zatial-nepohol-zbierku-ktora-im-mala-pomoct-spreneverili/
Timestamp: 2019-09-21 06:59:25+00:00

Document:
Päť detí zostalo po tragédii bez otca, no súd sa zatiaľ nepohol. Zbierku, ktorá im mala pomôcť, spreneverili | Glob.sk
Päť detí zostalo po tragédii bez otca, no súd sa zatiaľ nepohol. Zbierku, ktorá im mala pomôcť, spreneverili
Jozef Uhlárik28.8.2019 18:00Pridajte komentár
Petrov taxík bol po silnom náraze šialenou rýchlosťou jazdiaceho opitého Ivana úplne rozbitý. „Ičko“ v ňom našiel svoju smrť a jeho zákazníčka Henrieta si ponesie zdravotné i psychické následky do konca života. Zdroj: PZ
NOVÉ ZÁMKY – Kedy sa to konečne skončí? Od tragickej nehody, pri ktorej zomrel taxikár Peter Kováč (†46), uplynuli už takmer štyri roky a jej vinník ešte stále behá po slobode. Pozostalí a poškodená však už toho majú plné zuby, lebo mladík, ktorý v jedinej sekunde spravil päť detí sirotami a klientku taxikára do konca života invalidnou dôchodkyňou, sa im všetkým doslova smeje do očí. Zrejme si to môže dovoliť, pretože súdy v tomto smutnom prípade doteraz z viacerých dôvodov nerozhodli.
Tragédia, ktorá otriasla Novými Zámkami, sa stala 19. decembra 2015 okolo pol štvrtej ráno na jednej z mestských križovatiek. Iróniou osudu je, že sa stala asi 150 m od domu, v ktorom taxikár Peter s družkou a ich dvomi deťmi býval. Do jeho auta, vychádzajúceho z vedľajšej cesty, vo vysokej rýchlosti vrazil Ivan V., ktorý pri nehode utrpel stredne ťažké zranenia. Peter, ktorému všetci hovorili „Ičo“, bol však na mieste mŕtvy. Staršia klientka, ktorú viezol, utrpela veľmi vážne poranenia. Iba ľahké zranenia utrpela Ivanova kamarátka, ktorú v aute viezol zo stužkovej. Ako neskôr ukázalo policajné vyšetrovanie, Ivan šiel nielen veľmi rýchlo, ale navyše bol opitý. Sám pred súdom priznal, že pred osudnou zrážkou mal na tachometri rýchlosť okolo 100 km/h, po nehode mal podľa znalca v krvi od 1,91 do 2,16 promile alkoholu.
Na mieste tragédie sú kvety, pretože 27. augusta by mal Peter narodeniny. Okrem nich sem chodia jeho kamaráti zapaľovať kahance a spravili mu tam i malý pomníček. Zdroj: Glob.sk/juh
Po troch znalcoch žiadali štvrtého
Ivanova šialená opilecká jazda mala hrozné následky. Polosirotami sa v jedinom okamihu stali nielen tri deti z Petrovho prvého manželstva, ale i dve z nového vzťahu. „Celá vec sa akosi zasekla na súde, ale s tým sme tak trochu aj rátali. Štve ma však to, že ani tri a pol roka od tej tragédia nie je vinník potrestaný,“ povedala nám na začiatku rozhovoru Petrova družka Ági, ktorá v súčasnosti žije aj s ich dvomi deťmi u príbuzných v Severnom Írsku. „Musela som odísť, lebo chodiť každý deň okolo miesta, kde mi zomrel človek, ktorého som milovala najviac na svete, som jednoducho nezvládala. A to nehovorím o adekvátnej práci, ktorú som si pri dvoch malých deťoch nevedela u nás nájsť,“ pridáva vdova po Petrovi, ktorá mu na sociálnu sieť napísala dojímavý odkaz:
Chýbaš láska každý deň💞
chýbaš mne a našim deťom.
Bol si skvelým mužom, otcom, priateľom…
Osud nám ťa vzal…
iba žiaľ zostal😢
Spomienky mám uchované …
nosím ich na ľavej strane…💗
Ági dosť hnevá najmä skutočnosť, že prokuratúra navrhla pridať do celého prípadu ešte aj štvrtého znalca. „Nechápem načo, keď dvaja pred ním, vrátane toho od polície, nehodu vyhodnotili tak, že na vine bol jednoznačne ten opitý vodič. Pričom tretí znalec, ktorého navrhla protistrana, si svoje argumenty pred súdom nedokázal ani uhájiť,“ povedala sklamaná Ági. Proti obom vdovám a poškodenej navyše zahrala i tá skutočnosť, že sudkyňa, ktorá mala prípad na starosti, odišla na jar tohto roka do dôchodku. „Namiesto nej síce bola určená nová, lenže jeho otec podal pri nej námietku zaujatosti. Nechápem na základe čoho, aký pádny dôvod na to mal, takže musel byť ustanovený ďalší sudca, čím sa to celé opäť natiahlo,“ hnevá sa Ági.
Pre Ági bol Ičko jej životnou láskou, ktorú veľmi milovala a s jeho tragickým skonom sa dodnes nedokáže psychicky vyrovnať. Zdroj: fb
Spomienky a práca ju donútili odísť
Život Petrovej družky a ich dvoch detí sa po tragickej nehode otočil úplne naruby. „Sme ďaleko od priateľov a pritom to celé ani zďaleka neprebolelo. Na Ička myslím denno-denne, lebo to bol ten najúžasnejší chlap, akého som poznala. Bola to moja životná láska, s ktorou sme sa chceli v lete nasledujúceho roka brať,“ vyznáva sa Ági, ktorá v Severnom Írsku žije aj s rodinou. „Bolievalo ma i to, keď mi hovorili známi, že videli vinníka nehody, ako sa kade-tade po meste veselo baví, akoby sa nič nestalo. Navyše, v tom čase tu nezostal nikto, kto by mi dokázal s deťmi pomôcť. Takže som na ne bola prakticky sama. A bolo ich treba živiť. Lenže nájsť si takú prácu, aby som sa mohla počas toho postarať o vtedy asi 15 mesačnú dcérku, bolo nemožné,“ vraví s povzdychom družka nebohého taxikára. Prirodzene, zaujímalo nás, či sa zo Severného Írska plánuje aj s deťmi niekedy vrátiť domov. „Chcela by som, hoci neviem, či sa tak stane. Syn Tobias tam už chodí do školy a teraz by mal ísť na dvojročnú nadstavbu, kde bude študovať IT technológie spojené s grafickým dizajnom. Dcérka Chartlottka ide v septembri do prvého ročníka, lebo tu sa ide do školy už v piatich rokoch. A aj jej by som chcela dopriať vyštudovať školu v anglickom jazyku. Takže fakt neviem,“ zamyslela sa Ági, ktorá verí, že vinník nehody od súdu s podmienkou neodíde. Od Ivana navyše žiada ako nemajetkovú ujmu vyplatiť pre každé z detí, aj pre ňu samotnú, po 33-tisíc eur.
Taxikár Peter so svojou novou rodinou býval od miesta tragédie iba pár desiatok metrov. Tí sa preto odsťahovali preč, aby miesto tragédie nemali stále pred očami. Zdroj: Glob.sk/juh
Namiesto do basy šiel vinník domov
Pri tragickej nehode však o otca prišli aj ďalšie tri deti, ktoré mal nebohý taxikár Peter so svojou prvou ženou Janou. Aj ona je nahnevaná na nekonečné súdne ťahanice. „Všetci vieme, že tento prípad je o peniazoch, ktorými sa snažia Ivanovi najbližší znížiť jeho trest na minimum, poprípade ho z toho celého nejako vyviniť a za vinného spraviť Peťa. Na jednej strane to chápem, pretože i ja by som spravila pre svoje dieťa všetko, aby som mu pomohla. Na druhej ale spravil z piatich detí razom polosiroty. A to takým spôsobom, že bol opitý a jazdil veľmi rýchlo. Takže by za to mal niesť zodpovednosť. Nehovoriac už o tom, že predtým mal isté problémy s alkoholom. Je teda najvyšší čas to stopnúť a zastaviť ho,“ vyjadrila sa pre Glob.sk Jana, ktorá sa doteraz snažila médiám vyhýbať. „Ako je možné, že ho nezobrali už z nemocnice policajti v putách? Veď bol opitý a v meste jazdil šialene rýchlo, na čo doplatil životom jeden človek a ďalší si ponesie následky na celý život. Otec, bývalý policajt, to vtedy zrejme dokázal zariadiť a na slobode je tak doteraz. Keby ho vtedy vzali do basy, len tak by z nej nevyšiel,“ vraví druhá vdova, „Tri a pol roka nič, žiadne ospravedlnenie, ani snaha o odškodnenie. Akoby ho vôbec nezaujímalo, čo bude s tými, ktorým tak neuveriteľne ublížil,“ dodáva Jana, ktorá minulý rok v decembri podala na súd nárok na odškodné pre jej tri deti, ktoré mala s nebohým taxikárom. Svojmu exmanželovi napriek všetkému poslala k jeho dnešným narodeninám odkaz: „Odpočívaj v pokoji, Ičko! Aj s deťmi myslíme na teba!“
Ivan V. sa poškodeným prvýkrát ospravedlnil až na súdnom pojednávaní. Bolo to 14 mesiacov od tragickej nehody. Tí ale neveria, že to bolo myslené úprimne. Zdroj: Archív
Zbierku pre deti spreneveril kolega
Šokujúca je i príhoda, ktorá sa stala krátko po tragédii. Ičkovi kolegovia – taxikári sa rozhodli usporiadať zbierku pre jeho deti, pričom vyzbierané peniaze im mal odovzdať jeden z nich, Jozef P.. Ten sa ale rozhodol, že si peniažky pred blížiacimi Vianocami nechá. Keď sa na to prišlo, prestal zdvíhať telefón a začal sa zatajovať. „Na pohrebe div neodpadával, akože od žiaľu. A potom spraví toto? A pritom som sa to dozvedela iba náhodou, od kolegov taxikárov, lebo som o zbierke nič nevedela,“ rozpráva Jana, ktorá pracovala ako dispečerka v jednej z taxislužieb. Kolegovia teda podali na Jozefa trestné oznámenie a súd ho za to poslal za mreže. „Vo výrokovej časti bolo napísané, že peniaze musí vrátiť, no doteraz sa tak nestalo. A to už je pár mesiacov doma. Keď ho vidím, on sa tvári, že nás neregistruje a vôbec sa nemá k tomu, aby tie peniaze vrátil. A čo je ešte viac zarážajúce, že po návrate z basy opäť robí taxikára, čo by podľa zákona ako odsúdený nemal,“ nechápe Jana. Jozef teda doteraz dlhuje Petrovým deťom asi 900 eur. „Ako môže mať taký silný žalúdok a tváriť sa, že sa nič nestalo?“ krúti hlavou Petrova exmanželka, ktorá si myslí, že ak nevráti spreneverené peniaze tak, ako to určil súd, môže byť na neho podané trestné oznámenie opäť. Volali sme, prirodzene, aj Jozefovi P., ten mal pre nás ale jasnú a stručnú odpoveď: „Prepáčte, ale s vami sa o tom baviť nebudem!“
Petrova exmanželka Jana bola zhrozená z toho, že jeho kolega spreneveril peniaze, ktoré boli určené deťom po nebohom Petrovi. Zdroj: Glob.sk/juh
Zničený život a boj s poisťovňou
Ďalšou ženou, ktorej Ivan V. nehodou obrátil život úplne naruby, je Henrieta Vörösová. Práve ona sedela v taxíku smrti ako zákazníčka. „On mi úplne zničil život, pretože som na invalidnom dôchodku. S trvalými následkami nielen na tele, ale aj na psychike,“ povzdychla si žena, ktorá bola po nehode doráňaná a v súčasnosti sa súdi aj s poisťovňou, ktorá jej nechce priznať body za jej zranenia, trvalé následky a zničenú psychiku. „I tu, rovnako ako na súde, sa robia machinácie, ako mi nepriznať body, ktoré mi prináležia. Viem, že sú tu tlaky na skreslenie mojich zranení a stavu, v akom sa nachádzam teraz. Ale ja sa nevzdám a za svoju pravdu budem bojovať,“ nenecháva sa odradiť Henrieta, ktorá si z tragickej havárie odniesla viaceré trvalé zranenia. „Neviem si čupnúť, poriadne sa predkloniť, nedokážem dobre spávať, pretože mávam bolesti a často si večer musím dať aj ortézu. Som na liekoch, neviem sedieť dlhšie za volantom, navyše mám strach zo šoférovania, čo bol môj koníček i zamestnanie, som na invalidnom dôchodku,“ vyratúva zúfalá žena pozostatky z hrôzy, ktorú v taxíku smrti prežila. Doslova ju ale hnevá aj iná vec. „Keďže z peňazí, ktoré zatiaľ dostávam, vyžiť nedokážem, musia ma nie raz podporovať i moji 70-roční rodičia. To, čo sa mi stalo, mi teda dokonale rozvrátilo môj život a preto ma hnevá, že vinník havárie si stále behá po slobode a smeje sa nám do tváre,“ zakončila sklamane.
Henrieta sa stále borí nielen s fyzickými, ale aj s psychickými bolesťami, ktoré jej zostali od tragickej nehody. Pri spomienke na ňu sa jej ešte i teraz tlačia slzy do očí. Zdroj: Glob.sk/juh
Posudková vojna nemá konca
O stanovisko, prečo sa nepokračuje v pojednávaniach a na čo bol potrebný posudok štvrtého znalca, sme požiadali aj právničku poškodených. „Sporný bod z posledného pojednávania bol, či taxikár nevošiel do križovatky ako mal. Teda, že v nej bol viac ako meter za úrovňou, kde mal stáť, na čo poukazoval obhajca obžalovaného. Spoločne sme sa dopočítali, že tam by bol pri rýchlosti, akou šiel, rozdiel v reakčnom čase 0,25 sekundy, čo je skutočne zanedbateľné. Kvôli tomu sa dal spraviť posudok Ústavu súdneho inžinierstva v Žiline, aby sa spravil posudok, či nemal nebohý vodič nejakú spoluvinu na tragickej nehode,“ vysvetlila právnička Elena Szabóová.
Všetci traja predchádzajúci znalci sa však zhodli na tom, že keby šiel obžalovaný Ivan V. povolenou rýchlosťou, nedošlo by ani ku vzniku kolíznej situácie, nie to ešte k tragickej nehode. Proti nariadeniu o vypracovaní ďalšieho posudku podala strana poškodených námietku. „Krajský súd ju ale odmietol ako neprípustnú. Zároveň povedal, že Okresný súd nevyužil všetky zákonné postupy a prokuratúra zároveň nevysvetlila, prečo chce ďalší posudok, a na čo by mal vlastne ústav odpovedať. Ústav dostal lehotu na vypracovanie tri mesiace, ktorá však už dávno uplynula. Požiadala som súd o oznámenie, či žiadali o predĺženie lehoty, lebo celý spis je stále v Žiline, no do dnešného dňa som odpoveď nedostala,“ skonštatovala právnička.
„Znalecký posudok doposiaľ súdu doručený nebol. V tejto súvislosti Ústav súdneho inžinierstva Žilinskej univerzity v Žiline súdu oznámil, že reálna lehota na vypracovanie znaleckého posudku je približne 10 mesiacov,“ odpovedal na našu otázku zastupujúci hovorca Krajského súdu v Nitre Filip Grznárik. Boj právnikov teda pokračuje, stať sa ale môže aj to, že pojednávať sa začne úplne od začiatku. A to preto, že celý prípad dostal nový sudca a obžalovaný nemusí súhlasiť so zmenou senátu, ktorý by mohol pokračovať v rozpracovanej veci, takže v takom prípade by sa všetky výsluchy museli zopakovať! „Obžalovaný námietku zaujatosti voči zákonnému sudcovi Okresného súdu Nové Zámky, ktorý prejednáva danú trestnú vec, doposiaľ nevzniesol,“ doplnil F. Grznárik.
Ági vždy, keď príde na Slovensko, nevynechá návštevu hrobu, kde je pochovaný jej milovaný „Ičko“. Zdroj: Glob.sk/juh
Za alkohol ako právnik skončí
Podľa našich informácií má urputný boj Ivana V. o dokázanie svojej neviny aj iný dôvod. Je totiž študentom na právnickej vysokej škole a v prípade odsúdenia by sa mohol rozlúčiť so svojou právnickou budúcnosťou. „Nemôže vykonávať takú funkciu, kde sa vyžaduje nulová tolerancia za úmyselný trestný čin, akým je aj zavinenie tragickej nehody pod vplyvom alkoholu. To znamená, že nemôže byť policajtom, exekútorom, notárom, advokátom, sudcom či prokurátorom,“ vysvetlila Elena Szabóová. Ivan V. teda bojuje za svoju budúcnosť, no realita je zatiaľ taká, že má iba zadržaný vodičák. „Obžalovanému Ivanovi V. bol dňa 23.12.2015 zadržaný vodičský preukaz za dopravnú nehodu. Do dnešného dňa je uvedený vodičský preukaz zadržaný,“ uviedla nitrianska krajská policajná hovorkyňa Renáta Čuháková. Ivan V. mal mať podľa zistení pri nehode viac ako 1,9 promile alkoholu v krvi a priťažiť by mu malo i to, že po nehode sa zasekol tachometer na jeho aute na rýchlosti 110 km/h! Za trestný činy usmrtenia a prečin ublíženia na zdraví mu v prípade dokázania viny hrozí trest odňatia slobody na jeden až päť rokov.
Henrieta skončila po tragickej nehode v nemocnici s ťažkými zraneniami, z ktorých sa liečila dlhé dni a napokon skončila na invalidnom dôchodku. Zdroj: Archív
So svojou novou rodinkou bol Peter veľmi šťastný. A jeho deti aj družka ho milovali. Zdroj: fb
Takto vyrástli „Ičkove“ deti za takmeer štyri roky od jeho smrti. Charlottka pôjde v Severnom Irsku do prvého ročníka a Tobias na nadstavbu, kde bude študovať IT technológie spojené s grafickým dizajnom. Zdroj: fb
Ak by bol Ivan V. odsúdený za úmyselný trestný čin, na svoju advokátsku kariéru môže zabudnúť. Zdroj: fb
Ági, Charlottka a Tobias zabúdajú v Severnom Írsku na tragédiu, ktorá sa ich rodine doma stala. Zdroj: fb
Peter miloval svoju novú rodinu a obe svoje detičky, ktoré mal v nej. Zdroj: fb
Spoločné chvíle šťastia pri vianočnom stromčeku už zostanú iba v mysliach a spomienkach Petrových najbližších. Zdrj: fb
Tragická nehoda, pri ktorej kvôli bezohľadnej a tiež veľmi rýchlej jazde opitého Ivana V. nezmyselne vyhasol život taxikára Petra a doživotné následky si z nej ponesie aj jeho klientka Henrieta. Zdroj: PZ
folder_openTagy: alkohol Ičko Ivan V. Jozef Parma krajský súd obžalovaný Okresný súd Peter policajná hovorkyňa polosiroty právnička rýchla jazda Severné Írsko smrť sprenevera taxikár tragická nehoda znalci
Previous Post Previous Post Cestu do Karibiku zvážte. Formuje sa tam tropická búrka Dorian
Next Post Next Post FOTO Ulice Banskej Bystrice zaplnili tanky. Pozrite si prípravy veľkolepej vojenskej prehliadky

References: súd 
 súd 
 súd 
 súd 
 súd 
 súd 
 súd 
 súd 
 súd